Le XXVIe jour de jung l’an mil cinq cens et huit furent présens en leurs personnes Pierre Hale, Melet de Boulonoys, Perron, Bonneau et Jehan Bruneau demeurans à Perrières en Gastinoys, lesquels et chacun d’eulx pour le tout renonceant au bénéfice de division ont promis et accordé à Guillaume Menuet, Jehan Michel et Jehan Vincent, à ce présent de servir et continuer à servir de deux trompetes, ung cleron, et une sacquebotte durant sept journeez, où mistere de la Passion qui se jourra en ceste ville (d’Auxerre) à la Magdelaine prochain venant, dont la première se commancera le jour des monstres et durant les six jours dudit mistere. Et s’il advient qu’elle ne soit jouée durant lesditz jours, ilz seront tenuz les recompenser et leurs bailler leurs despens. Et ce moiennant le pris et somme de vingt livres tournois et demy muy de vin que lesdits Menuet, Vincent et Michel seront tenuz leur paier après ce qu’ilz auront servi et ledit mistère fait. Et avec ce leur bailleront des bannieres ouquelles seront les armes de la ville pour mettre en leurs trompettes. Car ainsi, etc. obligeant, etc. renonçant, etc. présens à ce Guenin Jacquinot et Jehan Boquin. Signé ARMANT, notaire.